พระราชกฤษฎีกาพระราชกฤษฎีกาเงินสวัสดิการเกี่ยวกับเบี้ยกันดารพ.ศ.๒๕๒๔---------------- ภูมิพลอดุลยเดชป.ร. ให้ไว้ ณ วันที่ ๙ กันยายนพ.ศ.๒๕๒๔ เป็นปีที่ ๓๖ ในรัชกาลปัจจุบัน พระบาทสมเด็จพระปรมินทรมหาภูมิพลอดุลยเดชมีพระบรมราชโองการโปรดเกล้า ฯ ให้ประกาศว่า โดยที่เป็นการสมควรปรับปรุงพระราชกฤษฎีกาว่าด้วยเงินสวัสดิการเกี่ยวกับเบี้ยกันดาร อาศัยอำนาจตามความในมาตรา๑๕๙ ของรัฐธรรมนูญแห่งราชอาณาจักรไทย และมาตรา ๓แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย พ.ศ. ๒๕๑๘ จึงทรงพระกรุณาโปรดเกล้า ฯให้ตราพระราชกฤษฎีกาขึ้นไว้ ดังต่อไปนี้ มาตรา๑ พระราชกฤษฎีกานี้เรียกว่า"พระราชกฤษฎีกาเงินสวัสดิการเกี่ยวกับเบี้ยกันดาร พ.ศ. ๒๕๒๔" มาตรา๒พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป มาตรา๓ให้ยกเลิกพระราชกฤษฎีกาเงินสวัสดิการเกี่ยวกับเบี้ยกันดาร พ.ศ. ๒๕๒๐ มาตรา๔ ในพระราชกฤษฎีกานี้ "เบี้ยกันดาร"หมายความว่า เงินที่จ่ายช่วยเหลือข้าราชการและลูกจ้างประจำเนื่องจากการปฏิบัติราชการประจำในท้องที่กันดารหรือในโรงเรียนที่กันดาร "ท้องที่กันดาร"หมายความว่า ท้องที่ซึ่งกระทรวงการคลังประกาศกำหนดให้เป็นท้องที่กันดารตามมาตรา ๖ "โรงเรียนที่กันดาร"หมายความว่า โรงเรียนที่สังกัดสำนักงานคณะกรรมการการประถมศึกษาแห่งชาติและตั้งอยู่นอกท้องที่กันดารซึ่งกระทรวงการคลังประกาศกำหนดให้เป็นโรงเรียนที่กันดารตามมาตรา ๗ "เงินเดือน"หมายความรวมถึง เงินเพิ่มพิเศษรายเดือนสำหรับค่าวิชาและเงินเพิ่มการเลื่อนฐานะด้วยด้วย มาตรา๕การจ่ายเงินตามงบประมาณรายจ่ายเป็นเงินสวัสดิการเกี่ยวกับเบี้ยกันดารให้เป็นไปตามหลักเกณฑ์และอัตราการจ่ายตามที่บัญญัติไว้ในพระราชกฤษฎีกานี้ ส่วนวิธีการเบิกจ่ายนั้นให้เป็นไปตามหลักเกณฑ์และวิธีการที่กระทรวงการคลังกำหนด มาตรา๖ ให้กระทรวงการคลังประกาศกำหนดท้องที่ใดเป็นท้องที่กันดารโดยร่วมพิจารณากับส่วนราชการที่เกี่ยวข้องตามหลักเกณฑ์อย่างหนึ่งอย่างใด ดังต่อไปนี้ (๑)มีทางคมนาคมไม่สะดวก (๒)ไม่มีรถยนต์หรือเรือยนต์โดยสารไปมาได้ตลอดปี (๓)มีโรคภัยไข้เจ็บชุกชุม มาตรา๗ ให้กระทรวงการคลังประกาศกำหนดโรงเรียนใดเป็นโรงเรียนที่กันดารโดยร่วมพิจารณากับส่วนราชการที่เกี่ยวข้อง มาตรา๘ การประกาศตามมาตรา ๖ และมาตรา ๗ให้กระทรวงการคลังกระทำภายในระยะเวลาทุกสามปี มาตรา๙ข้าราชการหรือลูกจ้างประจำซึ่งได้รับเงินเดือนหรือค่าจ้างจากเงินงบประมาณรายจ่ายหมวดเงินเดือนหรือหมวดค่าจ้างประจำของกระทรวงทบวง กรม และได้รับแต่งตั้งให้ดำรงตำแหน่งและปฏิบัติราชการประจำอยู่ในท้องที่กันดารหรือในโรงเรียนที่กันดาร หรือได้รับคำสั่งให้ปฏิบัติราชการในลักษณะประจำตามหลักเกณฑ์ที่กระทรวงการคลังกำหนดอยู่ในท้องที่กันดารหรือในโรงเรียนที่กันดารให้มีสิทธิได้รับเบี้ยกันดารในอัตราร้อยละสิบของเงินเดือนหรือค่าจ้างรายเดือนที่ได้รับจริงแต่ไม่น้อยกว่าเดือนละสองร้อยบาท ผู้ได้รับเบี้ยกันดารตามวรรคหนึ่งไม่มีสิทธิได้รับค่าเบี้ยเลี้ยงเดินทางตามกฎหมายว่าด้วยค่าใช้จ่ายในการเดินทางไปราชการในระหว่างที่ปฏิบัติราชการในท้องที่กันดารหรือในโรงเรียนที่กันดารเว้นแต่ค่าเบี้ยเลี้ยงเดินทางในระหว่างที่เดินทางไปปฏิบัติราชการนอกที่ตั้งปกติในระหว่างที่ปฏิบัติราชการอยู่ในท้องที่กันดารหรือในโรงเรียนที่กันดาร มาตรา๑๐ ข้าราชการหรือลูกจ้างประจำซึ่งมีสิทธิได้รับเบี้ยกันดารตามมาตรา๙ หากได้รับคำสั่งให้ไปช่วยราชการหรือไปรักษาราชการแทนหรือได้รับอนุญาตให้ไปศึกษา ฝึกอบรมหรือดูงานนอกท้องที่กันดารหรือนอกโรงเรียนที่กันดารเกินสิบห้าวันไม่มีสิทธิได้รับเบี้ยกันดารสำหรับระยะเวลาที่เกินสิบห้าวันนั้น มาตรา๑๑บัญชีรายชื่อท้องที่กันดารที่กระทรวงการคลังได้ประกาศกำหนดไว้แล้วและใช้อยู่ในวันที่พระราชกฤษฎีกานี้ใช้บังคับให้ถือว่าเป็นบัญชีรายชื่อท้องที่กันดารตามพระราชกฤษฎีกานี้และให้ใช้ต่อไปจนกว่าจะได้มีการประกาศกำหนดขึ้นใหม่ตามพระราชกฤษฎีกานี้ แต่ทั้งนี้จะต้องไม่เกินสามปีนับแต่วันที่กระทรวงการคลังประกาศกำหนดไว้เดิม มาตรา๑๒โรงเรียนซึ่งตั้งอยู่นอกท้องที่กันดารตามพระราชกฤษฎีกานี้ที่กระทรวงมหาดไทยได้กำหนดให้เป็นโรงเรียนที่กันดารในบัญชีรายชื่อโรงเรียนที่กันดารตามระเบียบกระทรวงมหาดไทย ว่าด้วยเบี้ยกันดารของข้าราชการครูส่วนจังหวัดและลูกจ้างประจำสังกัดองค์การบริหารส่วนจังหวัด พ.ศ. ๒๕๒๒ ซึ่งใช้อยู่ในวันที่ ๓๐ กันยายน พ.ศ.๒๕๒๓ ให้ถือว่าเป็นโรงเรียนที่กันดารตามพระราชกฤษฎีกานี้จนกว่าจะได้มีการประกาศกำหนดขึ้นใหม่ตามพระราชกฤษฎีกานี้ แต่ทั้งนี้จะต้องไม่เกินสามปีนับแต่วันที่กระทรวงมหาดไทยกำหนดไว้เดิม มาตรา๑๓ข้าราชการและลูกจ้างประจำของสำนักงานคณะกรรมการประถมศึกษาแห่งชาติซึ่งปฏิบัติงานในโรงเรียนที่กันดารตามมาตรา ๑๒อยู่ก่อนวันที่พระราชกฤษฎีกานี้ใช้บังคับให้มีสิทธิได้รับเบี้ยกันดารตามพระราชกฤษฎีกานี้ตั้งแต่วันที่ ๑ ตุลาคม พ.ศ. ๒๕๒๓ เป็นต้นไป มาตรา๑๔ให้รัฐมนตรีว่าการกระทรวงการคลังรักษาการตามพระราชกฤษฎีกานี้ผู้รับสนองพระบรมราชโองการ พลเอก ส. ณ นคร รองนายกรัฐมนตรี+------------------------------------------------------------------------------------------------------+หมายเหตุ :- เหตุผลในการประกาศใช้พระราชกฤษฎีกาฉบับนี้ คือโดยที่ได้มีกฎหมายโอนข้าราชการและลูกจ้างขององค์การบริหารส่วนจังหวัดในส่วนที่เกี่ยวกับโรงเรียนประชาบาลและโรงเรียนประถมศึกษาบางประเภทไปเป็นข้าราชการและลูกจ้างของสำนักงานคณะกรรมการการประถมศึกษาแห่งชาติ กระทรวงศึกษาธิการตั้งแต่วันที่ ๑ตุลาคม พ.ศ. ๒๕๒๓ แต่ข้าราชการครูส่วนจังหวัดและลูกจ้างประจำที่ได้โอนไปบางคนซึ่งเคยได้รับเบี้ยกันดารตามระเบียบกระทรวงมหาดไทยว่าด้วยเบี้ยกันดารของข้าราชการครูส่วนจังหวัดและลูกจ้างประจำสังกัดองค์การบริหารส่วนจังหวัด พ.ศ. ๒๕๒๒ อยู่ในวันที่ ๓๐ กันยายน พ.ศ. ๒๕๒๓ไม่มีสิทธิได้รับเบี้ยกันดารตามพระราชกฤษฎีกาเงินสวัสดิการเกี่ยวกับเบี้ยกันดาร พ.ศ. ๒๕๒๐เพราะโรงเรียนประชาบาลและโรงเรียนประถมศึกษาบางแห่งที่ข้าราชการและลูกจ้างประจำดังกล่าวปฏิบัติราชการอยู่นั้นตั้งอยู่นอกท้องที่กันดารตามพระราชกฤษฎีกาดังกล่าวสมควรกำหนดหลักเกณฑ์การจ่ายเงิน วิธีการเบิกจ่ายและอัตราการจ่ายเงินสวัสดิการเกี่ยวกับเบี้ยกันดารขึ้นใหม่เพื่อให้ข้าราชการและลูกจ้างประจำของสำนักงานคณะกรรมการการประถมศึกษาแห่งชาติในโรงเรียนดังกล่าวมีสิทธิได้รับเบี้ยกันดารต่อเนื่องกัน จึงจำเป็นต้องตราพระราชกฤษฎีกานี้[รก. ๒๕๒๔/๑๕๐/๑พ./๑๔ กันยายน ๒๕๒๔]